Hierdie stilteretraite help presies om dit moontlik te maak: om self jou eie kompleksiteite in die oë te kyk en bloot te stel aan die ondersoekende oog van die Allerhoogste.
In die vakuum wat geskep word deur te onttrek van al bogenoemde, vind jy tyd vir nadenke en refleksie. Hier leer jy weer om na God te staar en die wederkerigheid daarvan te beleef.
In my tyd van afsondering het ek diep persoonlike ontmoetings met die lewende Here beleef. Ek moes letterlik weer leer loop – met ’n nuwe pas.
Dit is een van die kenmerke van moderne dominees: Ons is besig, en gejaagd want ons het baie om te bestuur en gedoen te kry op ’n daaglikse basis, maar hier op die retraite het die Here my oortuig om ’n nuwe pas te vind: ’n pas wat my dwing om stadiger te beweeg, dieper te gaan en meer biddend betrokke te wees by mense.
Daarom beveel ek so ’n stilteretreat aan vir dominees wat wonder wat om tydens hulle sabbatsverlof te doen. Dit sal ’n waterskeiding in jou bediening, maar ook in jou persoonlike lewe, wees!